ঘোষিত ওয়াকফ সম্পত্তি বাতিল নয়, কেন্দ্রীয় সরকারের আশ্বাসে স্বস্তি

ওয়েবডেস্ক: মামলা চলাকালীন ঘোষিত ওয়াকফ (Waqf) সম্পত্তি বাতিল করা হবে না। এই সময় ওয়াকফ কমিটিতে (Waqf Committee) নতুন কোনও নিয়োগ হবে না। সংশোধিত ওয়াকফ আইন মামলায় বৃহস্পতিবার কেন্দ্রীয় সরকার এমনই জানাল সর্বোচ্চ আদালতে। ফলে মোদ্দা কথা এখনই নতুন আইনের বাস্তবিক প্রয়োগ হচ্ছে না। যতক্ষণ না পর্যন্ত শীর্ষ আদালতে (Supreme Court) মামলার নিষ্পত্তি না হচ্ছে। এমনই আশ্বাস কেন্দ্রীয় সরকারের। ৬ রাজ্যকে হলফনামা দেওয়ার সুযোগ। ৫ মে সংশোধিত ওয়াকফ আইন নিয়ে মামলার পরবর্তী শুনানি (Next Hearing)।

সংশোধিত ওয়াকফ আইনের বিরুদ্ধে সুর চড়িয়েছে বিরোধীরা। মুসলিম সম্প্রদায়ের সম্পত্তি সংক্রান্ত নতুন ওয়াকফ আইন নিয়ে বিক্ষোভ হয়েছে বিভিন্ন জায়গায়। অভিযোগ, কেন্দ্রীয় সরকার সংখ্যার জোরে ওই বিল সংসদে পাশ করিয়ে নেয়। নতুন আইনে অমুসলিম প্রতিনিধি রাখার সংস্থান ওয়াকফ বোর্ডে। যা নিয়ে প্রশ্ন উঠেছে, খোদ সুপ্রিম কোর্টের প্রধান বিচারপতি সঞ্জীব খান্না এই বিষয়ে কেন্দ্রীয় সরকারের সলিসিটর জেনারেল তুষার মেহতাকে প্রশ্ন করেন। তিনি জানতে চান, কোনও হিন্দু বোর্ডে মুসলিমদের রাখা হয়?

এই আইনের বিরোধিতায় এমআইএম প্রধান আসাদউদ্দিন ওয়াইসি, তৃণমূল সাংসদ মহুয়া মৈত্র মামলা দায়ের করেন। মোট এই সংক্রান্ত ৭৩টি মামলা দায়ের হয় সুপ্রিম কোর্টে। বুধবার প্রধান বিচারপতির নেত্বাধীন তিন বিচারপতির বেঞ্চ প্রথম ওই মামলা শোনেন। এই ওয়াকফ আইনের বিরোধিতায় হিংসা ছড়ায় বাংলার মুর্শিদাবাদ ও ভাঙড়ে। তা নিয়ে উদ্বেগ প্রকাশও করেছিলেন প্রধান বিচারপতি।